Bilag til SSA-K – Kjøpsavtalen –2018

Innhold:

[Bilag 1: Kundens kravspesifikasjon 2](#_Toc423608182)

[Bilag 2: Leverandørens beskrivelse av leveransen 3](#_Toc423608183)

[Bilag 3: Kundens tekniske plattform 4](#_Toc423608184)

[Bilag 4: Leveringstidspunkt og andre frister 5](#_Toc423608185)

[Bilag 5: Godkjenningsprøve 6](#_Toc423608186)

[Bilag 6: Administrative bestemmelser 7](#_Toc423608187)

[Bilag 7: Samlet pris og prisbestemmelser 8](#_Toc423608188)

[Bilag 8: Endringer i den generelle avtaleteksten 10](#_Toc423608189)

[Bilag 9: Endringer av leveransen etter avtaleinngåelsen 11](#_Toc423608190)

[Bilag 10: Lisensbetingelser for standardprogramvare og fri programvare 12](#_Toc423608191)

Dette dokumentet inneholder veiledning i tekstbokser knyttet til utfylling av bilag. Veiledningen er ikke ment å være uttømmende og bilagene må alltid tilpasses den enkelte anskaffelse. Dokumentet inneholder krysshenvisninger til avtalen, der avtalen åpner for reguleringer/utfyllinger i bilagene. Veiledningsteksten skal strykes ved utfylling av bilagene. Der man *ikke* endrer avtalen skal også overskriftene/krysshenvisningene strykes. Det er med andre ord kun der man fyller inn tekst at overskriftene skal stå igjen. Der bilag eventuelt blir stående tomme, er det naturlig å ta bilaget ut og krysse «nei» i avtalens punkt 1.2. Nummereringen må imidlertid fastholdes selv om enkelte bilag tas ut for å unngå feil opp mot reguleringen av rangordningen mellom bilagene.

Melding om eventuell feil, uklarheter eller øvrige innspill vedrørende veiledningen bes rettet til: [ssa-post@difi.no](mailto:ssa-post@difi.no) med «SSA-K» som innledning i emnefeltet.

# Bilag 1: Kundens kravspesifikasjon

Kjøpsavtalen egner seg for kjøp av standardprogramvare eller utstyr.

**Nærmere om utfylling av kravspesifikasjonen**

I bilag 1 skal Kunden spesifisere kravene Kunden har til den varen som skal leveres.

Kravene bør i størst mulig grad være behovs- eller funksjonskrav, men Kunden kan også spesifisere tekniske krav, herunder minstekrav/absolutte krav som må være oppfylt for at løsningen skal oppfylle oppdragsgivers behov.

Vanligvis utarbeider Kunden en kravtabell. I kravtabellen bør det inngå hva slags type krav Kunden har beskrevet og hvordan det vil behandles i konkurransen. Det er viktig at oppdragsgiver har et bevisst forhold til egne formuleringer i sin kravspesifikasjon med tanke på hva som utgjør minstekrav, hvilke krav som skal beskrives av tilbyderen og/eller hvilke krav som skal evalueres.

En måte å utforme kravtabellen på, er å ha en eller flere kolonner til høyre hvor Kunden spesifiserer hvilken kategori kravet hører inn under. Dette skaper forutberegnelighet.. Dersom Kunden er sikker på at kravet de spesifiserer er et minstekrav/absolutt krav, bør dette angis i kolonnen. Kravene kan eksempelvis angis med bokstavene A, B, C etc. Kunden bør, dersom en slik tabell benyttes, angi konsekvensene ved at et krav hører inn under de ulike kategoriene. A kan eksempelvis være et minstekrav/absolutt krav som må være oppfylt (og der ikke oppfyllelse normalt vil tilsi at tilbudet må avvises). Et slikt krav evalueres ikke utover dette (det at det finnes ulike måter å oppfylle kravet på, gir ikke ulik uttelling; kravet evalueres som oppfylt eller ikke oppfylt). Absolutte minimumskrav bør begrenses til de tilfeller der de er strengt nødvendige for å unngå å begrense konkurransen unødig og for å unngå pliktige avvisninger Kunden egentlig ikke ønsker.

B og C-krav kan værefunksjoner/behov Kunden ønsker oppfylt, men som ikke vil resultere i avvisning dersom kravet ikke er oppfylt. Det kan eksempelvis angis at B-krav anses som viktigere enn C-krav- og at B-krav vil gi større uttelling ved evalueringen enn C. Det kan alternativt oppgis at B-krav og C-krav etc. vil gi uttelling under ulike tildelingskriterier.

Ovenstående er kun eksempler. Det finnes en rekke måter å utforme kravkategorier på. Kunden må i den enkelte konkurranse tenke over hvilke kategorier den enkelte konkurranse er best tjent med.

Det er viktig å presisere at bilagene skal være kontraktsdokumenter som skal kunne håndheves etter signering. De må derfor formuleres som forpliktelser i kontraktsfasen. De skal med andre ord ikke ha med seg instruksjoner eller veiledning fra konkurransefasen. Et krav som begynner med «Tilbyder skal beskrive …» er ikke et krav som er egnet som kontraktstekst. Dette kan heller inntas som tekst i kursiv, som er ment som veiledning til tilbyderne (som erstattes med tilbyderens besvarelse), se eksempel:

Eksempel:

Bilag 1:

|  |  |  |
| --- | --- | --- |
| **Nr.** | **Krav** | **Kategori** |
| 1 | Leverandøren skal levere funksjonalitet <a> | B |
| 2 | Leverandøren skal følge den fremgangsmåte for å oppfylle behov <d> som er beskrevet i bilag 2. | C |
| 3 | Løsningen må være kompatibel med programvare <nn> | A |

Eksempel:

Bilag 2:

|  |  |  |  |
| --- | --- | --- | --- |
| **Nr.** | **Krav** | **Kategori** | **Besvarelse**  *(Tekst i kursiv er instruksjoner til tilbyderen i tilbudsfasen og erstattes med tilbyderens besvarelse)* |
| 1 | Leverandøren skal levere funksjonalitet <a> | *B* | *Tilbyderen skal beskrive hvordan kravet skal oppfylles.*  *Oppdragsgiver forventer at tilbyder i den forbindelse beskriver <b> og<c>*  *Dette kravet vil bli evaluert under tildelingskriterium <x>* |
| 2 | Leverandøren skal følge den fremgangsmåte for å oppfylle behov <d> som er beskrevet i bilag 2. | *C* | *Tilbyderen skal beskrive den fremgangsmåte som skal benyttes for å oppfylle behov <d>.*  *Oppdragsgiver forventer at tilbyder i den forbindelse beskriver <e> og <f>.*  *Dette kravet vil bli evaluert under tildelingskriterium <y>* |
| 3 | Løsningen må være kompatibel med programvare <nn> | *A* | *Tilbyder skal bekrefte at kompatiblitet med programvare <nn> vil leveres / Tilbyder skal beskrive hvordan kompatibilitet vil løses slik at oppfyllelse kan kontrolleres av Kunden.*  *Avvik vil medføre avvisning fra konkurransen* |

## Avtalens punkt 1.1 Avtalens omfang

Dersom leveransen skal fungere sammen med Kundens eksisterende tekniske plattform, skal dette fremkomme her. (Kundens eksisterende tekniske plattform skal beskrives av Kunden i bilag 3.)

## Avtalens punkt 2.1.2 Tilpasninger og installasjon mv.

Dersom Leverandøren skal ha ansvar for å utføre kundetilpasninger, installasjon eller andre oppgaver som skal utføres etter at utstyr og programvare er overlevert eller gjort tilgjengelig for Kunden, skal dette fremkomme her.

## Avtalens punkt 2.1.4 Dokumentasjon og opplæring

Dersom Kunden har ytterligere krav til dokumentasjon enn det som fremgår av avtalens punkt 2.1.4, skal dette fremkomme her.

Eksempler på dokumentasjon som kan kreves og krav som kan stilles til dokumentasjonen:

Teknisk dokumentasjon

Brukerdokumentasjon

Dersom Leverandøren skal bistå med nødvendig opplæring av Kundens personell, skal dette fremkomme her.

## Avtalens punkt 2.2.2 Undersøkelsesplikt

Dersom det skal foretas en særskilt godkjenningsprøve, skal dette fremkomme her. (Art og nærmere omfang av godkjenningsprøven beskrives i bilag 5.)

## Avtalens punkt 2.7 Eksterne rettslige krav

Kunden skal identifisere hvilke rettslige eller partsspesifikke krav som er relevante for inngåelse og gjennomføring av avtalen her. Kunden skal også konkretisere relevante funksjonelle og sikkerhetsmessige krav for leveransen her. Det er ikke tilstrekkelig å henvise til lov eller forskriftshjemler, men krav om at Kunden skal forklare Leverandøren hvilke rettslige krav eller lovpålagte krav som har relevans for inngåelse og gjennomføring av denne avtalen. Med andre ord at Leverandøren skal ha forutberegnelighet ift hvilke spesielle krav som omfattes av løsningen som kan ha betydning for leveransen og pris. Dette kan f. eks. gjelde lovgivning om transport, flysikkerhet eller helsevesen. På disse områdene er det mye spesialregulering som det er krevende for Leverandørene å ha oversikt over. Kunden er nærmest til å vite om hvilke spesielle regler som gjelder, og plikter å gjøre Leverandøren oppmerksom på disse.

## Avtalens punkt 4.3 Fri programvare

Dersom deler av leveransen er basert på fri programvare, herunder tilpasning og videreutvikling av denne, får Kunden de rettigheter som er nødvendige for å kunne videredistribuere resultatet under den aktuelle fri programvare lisensen, eller under en kompatibel fri programvare lisens dersom dette spesifiseres her.

*Dersom Kunden trenger slike rettigheter til å videredistribuere resultatet er det viktig at Kunden spesifiserer dette her. Én måte å spesifisere dette på er å krysse av for «JA» i boksen nedenfor:*

«Kunden har behov for å kunne videredistribuere resultatet av leveransen som omfattes av en fri programvarelisens; JA [ ] eller NEI [ ]»

# Bilag 2: Leverandørens beskrivelse av leveransen

*Leverandøren skal, basert på bilag 1 (Kundens kravspesifikasjon), beskrive sin leveranse/løsning her.*

*Leverandøren bør være oppmerksom på at avvik, forbehold og andre endringer i bilag 2 til Kundens krav i bilag 1 ved tilbudsinnlevering kan medføre at tilbudet blir avvist av Kunden.*

## Avtalen punkt 1.1 Avtalens omfang

## Dersom det etter Leverandørens mening er åpenbare feil eller uklarheter i Kundens kravspesifikasjon, skal Leverandøren påpeke dette her.

## Avtalens punkt 2.1.1 Utstyr og programvare

Dersom tilbudt programvare og utstyr ikke har slike funksjoner, egenskaper og kvalitet som følger av standard produktbeskrivelse/-spesifikasjon, brukerveiledning mv. som Leverandøren lar følge med ved salg av disse produktene, skal dette fremkomme her.

Dersom det er nødvendig å oppgradere Kundens tekniske plattform, slik den er beskrevet i bilag 3, for at Leverandørens ytelser skal fungere som avtalt, skal dette spesifiseres her.

## Avtalens punkt 2.1.3 Forholdet til standard lisens- og avtalevilkår

I den utstrekning standardprogramvare som er omfattet av leveransen må leveres under standard lisensbetingelser, skal dette fremkomme her. Kopi av lisensbetingelsene skal være vedlagt som bilag 10. Det er viktig for Leverandøren å være klar over at lisensbetingelser for standardprogramvare ikke ved motstrid gjelder foran SSA-K avtalen. Det er kun de forhold som er angitt i punkt 2.1.3 i avtalens bestemmelser hvor lisensavtalen for standardprogramvare gjelder foran SSA-K. Dette gjelder i all hovedsak standard lisensbetingelser om disposisjonsrett og rettsmangler. Videre er det i SSA-K gjort visse unntak for Leverandørens feilrettingsplikt for samme programvare.

I den utstrekning det er avvik mellom lisensbetingelsenes bestemmelser om disposisjonsrett og denne avtalens bestemmelser om disposisjonsrett, skal dette fremkomme her.

## Avtalens punkt 2.1.6 Garantiperiode og garantiytelser

Dersom Leverandøren stiller krav til vedlikehold som må være utført for at garantien for utstyr skal gjelde, skal dette spesifiseres her.

## Avtalens punkt 2.7 Eksterne rettslige krav

Leverandøren skal beskrive hvordan Leverandøren ivaretar eksterne rettslige krav gjennom sin leveranse her.

## Avtalens punkt 4.3 Fri programvare

Dersom fri programvare skal benyttes i forbindelse med leveransen, skal Leverandøren utarbeide en oversikt over den aktuelle fri programvare. Oversikten inntas her. Kopi av lisensbetingelsene som gjelder for den aktuelle frie programvare inntas i bilag 10.

I den utstrekning Leverandøren er kjent med at fri programvare som er krevet brukt av Kunden som en del av leveransen er uegnet til å oppfylle Kundens krav eller krenker eller av noen hevdes å krenke tredjeparts opphavsrett, skal Leverandøren påpeke dette her.

# Bilag 3: Kundens tekniske plattform

*Bilag 3 skal fylles ut av Kunden.*

## Avtalens punkt 1.1 Avtalens omfang Dersom Kunden i bilag 1 har spesifisert at leveransen skal fungere sammen med Kundens eksisterende tekniske plattform, skal Kundens tekniske plattform beskrives her.

Dersom det er relevant for leveransen, bør Kunden også beskrive arkitektur og systemlandskap som programvaren som anskaffes skal inngå i.

Det bør videre fremgå hvilken versjon av programvaren som inngår i teknisk plattform. Kunden bør også beskrive oppgraderingstakt for programvaren, eventuelle planlagte større oppgraderinger og rutiner rundt periodisk vedlikehold.

# Bilag 4: Leveringstidspunkt og andre frister

## Avtalens punkt 2.1.5 Tid og sted for Leverandørens ytelse

Programvare og utstyr skal være levert innen de frister som fremgår her.

Dersom Kunden i forbindelse med levering ønsker annen frist enn 5 (fem) virkedager iht. avtalens punkt 2.1.5 for å melde innvendig(er) mot Leverandørens ytelse, skal Kunden angi dette her.

## Avtalens punkt 6.2 Dagbot ved forsinkelse

Dersom partene har knyttet dagbot til andre frister/tidspunkt enn leveringsdag, skal dette fremkomme her.

Dersom dagbotsatser, beregningsgrunnlag for dagbøter eller løpetid for dagbøter skal avvike det som fremgår av avtalens punkt 6.2, skal dette fremkomme her.

# Bilag 5: Godkjenningsprøve

*Bilag 5 fylles ut av Kunden.*

## Avtalens punkt 2.2.2 Undersøkelsesplikt

Dersom det i bilag 1 fremgår at det skal foretas en særskilt godkjenningsprøve, skal art og omfang av denne prøven beskrives nærmere her.

Dersom det skal avtales andre definisjoner av feil enn det som fremgår av avtalens punkt 2.2.2, skal Kunden spesifisere dette her.

Dersom Kunden ønsker å spesifisere andre eller mer detaljerte kriterier for å godkjenne leveransen enn det som fremgår av avtalens punkt 2.2.2, skal dette fremkomme her.

Dersom det skal gjelde andre frister for godkjennelse av leveransen enn det som fremgår av avtalens punkt 2.2.2 skal dette fremkomme her.

# Bilag 6: Administrative bestemmelser

*Bilaget brukes til å samle administrative rutiner for avtaleforholdet og samarbeidet mellom partene.*

*Det skal fremgå av bilag 1 hvilke deler av bilag 6 som skal fylles ut av Kunden. Eventuelt kan Kunden i bilag 1 be Leverandøren fylle ut deler av bilaget.*

## Avtalens punkt 1.5 Partenes representanter

Bemyndiget representant for partene, og prosedyrer og varslingsfrister for eventuell utskiftning av disse, spesifiseres her.

## Avtalens punkt 2.4 Lønns- og arbeidsvilkår

Dokumentasjon av Leverandørens oppfyllelse av Leverandørens forpliktelser som nevnt i avtalens punkt 2.4 (Lønns- og arbeidsvilkår) skal fremkomme her. Dokumentasjonen kan bestå av en egenerklæring eller en tredjepartserklæring om at det er samsvar mellom aktuell tariffavtale og faktiske lønns- og arbeidsvilkår for oppfyllelse av Leverandørens og eventuelle underleverandørers forpliktelser.

Nærmere presiseringer om gjennomføring av avtalens punkt 2.4 kan avtales her.

## Avtalens punkt 2.6 Skriftlighet

Dersom Kunden ønsker at varsler, krav eller andre meddelelser knyttet til denne avtalen skal gis på en anen måte enn skriftlig til den postadressen eller elektroniske adressen som er oppgitt på avtalens forside, skal dette fremkomme her.

# Bilag 7: Samlet pris og prisbestemmelser

*Alle priser og nærmere betingelser for det vederlaget Kunden skal betale for Leverandørens ytelser skal fremgå her i bilag 7. Kunden må tenke gjennom hvilke prisformat (timepris, enhetspris, fastpris mv.). Leverandøren skal basere sitt tilbud på, og lage maler for dette i bilag 7. Eventuelle spesielle betalingsordninger som rabatter, forskudd, delbetalinger samt avvikende betalingstidspunkter skal også fremgå.*

## Avtalens punkt 2.1.2 Tilpasninger og installasjon mv

Leverandørens timepriser for å utføre kundetilpasninger, installasjon m.m. skal oppgis her.

Dersom det er avtalt at Leverandøren skal levere tjenester i form av kundetilpasninger, installasjon eller andre oppgaver etter at utstyr og programvare er overlevert eller gjort tilgjengelig for Kunden, og det oppstår feil i programvaren som er omfattet av avtalens punkt 2.1.3 sjette avsnitt, kan det avtales en øvre økonomisk ramme for Leverandørens plikt til utbedring av midlertidige løsninger som dekker slike feil. Dersom en slik ramme er avtalt, skal den øvre rammen oppgis her.

Eksempel på pristabell for Leverandørens standard timepris for konsulenttjenester:

|  |  |
| --- | --- |
| **Beskrivelse** | **Timepris eks. mva.** |
| Junior konsulent (f.eks. 0-3 års erfaring |  |
| Senior konsulent (f.eks. 3-10 års erfaring) |  |
|  |  |

## Avtalens punkt 2.1.4 Dokumentasjon og opplæring

Dersom opplæring er en del av leveransen i henhold til bilag 1, skal vederlag for opplæringen spesifiseres her.

## Avtalens punkt 2.1.6 Garantiperiode og garantiytelser

Dersom garantiperioden avviker fra avtalens punkt 2.1.6, skal dette fremkomme her.

## Avtalens punkt 3.1 Vederlag

Alle priser og nærmere betingelser for det vederlaget Kunden skal betale for Leverandørens ytelser skal fremgå her.

Dersom priser ikke skal oppgis eksklusive merverdiavgift, men inkludert toll og eventuelt andre avgifter, skal Kunden spesifisere alternativt prisoppsett her.

Dersom Kunden åpner for at priser på komponenter som leveres fra utlandet kan oppgis i utenlandsk valuta, skal dette fremkomme her.

Dersom skal utstyr og programvare ikke skal leveres DDP (Incoterms) på den adresse som er angitt på avtalens forside, skal alternativ risikomodell oppgis her.

Eksempel på pristabell for varer:

|  |  |  |  |
| --- | --- | --- | --- |
| **Varer** | **Referanse til beskrivelse i bilag** | **Pris eks. mva.** | **Rabatt** |
|  |  |  |  |
|  |  |  |  |
|  |  |  |  |

Eksempel på pristabell for tjenester: (eksempelvis kurs/opplæring, enhetspris installasjon mv.):

|  |  |  |  |
| --- | --- | --- | --- |
| **Tjenester** | **Referanse til beskrivelse i bilag** | **Pris eks. mva.** | **Rabatt** |
|  |  |  |  |
|  |  |  |  |
|  |  |  |  |

## Avtalens punkt 3.2 Faktureringstidspunkt og betalingsbetingelser

Dersom vederlag for programvare eller utstyr ikke skal faktureres på det tidspunkt levering anses skjedd i henhold til punkt 2.1.5, skal alternativt faktureringstidspunkt oppgis her.

Øvrige betalingsvilkår, samt eventuelle vilkår for bruk av EHF, skal fremkomme her.

## Avtalens punkt 3.5 Prisendringer

Eventuelle andre bestemmelser om prisendringer enn det som fremgår av avtalens punkt 3.5, skal fremkomme her.

## Avtalens punkt 4.1 Eiendomsrett til utstyr

Dersom det skal avtales salgspant for utstyr som leveres i henhold til denne avtalen, skal dette fremkomme her.

## Avtalens punkt 4.2.1 Begrenset disposisjonsrett

Dersom vilkår vedrørende disposisjonsrett skal avvike fra avtalens punkt 4.2.1, skal dette fremkomme her. Eventuelle forutsetninger og begrensninger i forhold til antall brukere, sted/utstyr for utøvelse av disposisjonsretten mv. skal også beskrives her.

## Avtalens punkt 4.3 Fri programvare

Dersom Leverandøren har egne timepriser for å bistå Kunden med aktiviteter som er angitt som «betalbar tilleggsytelse» i avtalens punkt 4.3 sjette avsnitt, skal disse fremkomme her.

# Bilag 8: Endringer i den generelle avtaleteksten

*Endringer til den generelle avtaleteksten skal samles her med mindre den generelle avtaleteksten henviser slike endringer til et annet bilag.*

*Det er mulig å gjøre endringer til alle punkter i avtalen, også der hvor det ikke klart henvises til at endringer kan avtales. Endringene til avtaleteksten skal fremkomme her, slik at teksten i den generelle avtaleteksten forblir uendret. Det må fremkomme klart og utvetydig hvilke bestemmelser i avtalen det er gjort endringer til og resultatet av endringen.*

*Leverandøren bør imidlertid være oppmerksom på at avvik, forbehold og endringer i avtalen ved tilbudsinnlevering kan medføre at tilbudet blir avvist av Kunden.*

Eksempel på endringstabell:

|  |  |
| --- | --- |
| **Punkt i avtalen** | **Erstattes med** |
| Kapittel x.x.x, avsnitt y | Ny formulering/tekst |
|  |  |
|  |  |
|  |  |

# Bilag 9: Endringer av leveransen etter avtaleinngåelsen

*Leverandøren skal føre en fortløpende katalog over endringene som utgjør bilag 9, og uten ugrunnet opphold gi Kunden en oppdatert kopi. Kunden må selv holde oversikt over hvilke endringsanmodninger de har sendt, hvilke endringsoverslag de har mottatt og hvilke endringsordre de har gitt.*

Eksempel på endringskatalog:

|  |  |  |  |
| --- | --- | --- | --- |
| **Endringsnr.** | **Beskrivelse** | **Ikraftsettelsesdato** | **Arkivreferanse** |
|  |  |  |  |
|  |  |  |  |
|  |  |  |  |
|  |  |  |  |

# Bilag 10: Lisensbetingelser for standardprogramvare og fri programvare

*Kopi av lisensbetingelser for standardprogramvare og fri programvare inntas i bilag 10.*

## Avtalens punkt 2.1.3 Forholdet til standard lisens- og avtalevilkår

Kopi av lisensbetingelser for standardprogramvare som er omfattet av leveransen skal være vedlagt her.

## Avtalens punkt 4.3 Fri programvare

Dersom leveransen omfatter fri programvare, skal kopi av lisensbetingelsene som gjelder for den aktuelle frie programvare inntas her.